
	1.
	Noteikumu konsolidētā versija
6. Bērniem bāreņiem un bez vecāku gādības palikušiem bērniem, kuri atrodas audžuģimenēs, aizbildnībā, bērnu aprūpes institūcijās vai mācās vispārējās vai profesionālās izglītības iestādēs, uzrādot apliecību sociālo garantiju nodrošināšanai, ir tiesības bez maksas izmantot sabiedrisko transportlīdzekli, kas pārvadā pasažierus reģionālās nozīmes maršrutā un valstspilsētas pašvaldības organizētajā maršrutā.
	Priekšlikums
Rīgas valstspilsētas Ārtelpas un mobilitātes (turpmāk – departaments) norāda, ka Rīgas valstpilsētas pašvaldības teritorijā šāda iespēja pašvaldības administratīvajā teritorijā dzīvesvietu deklarējušiem vai papildu adresi norādījušiem bērniem bāreņiem un bez vecāku gādības palikušiem bērniem, kuri atrodas audžuģimenēs, aizbildnībā, bērnu aprūpes institūcijās vai mācās vispārējās vai profesionālās izglītības iestādēs, kā arī augstskolās un koledžās līdz 24 gadu vecuma sasniegšanai, – braukšanas maksas atvieglojums 100 % apmērā no biļetes cenas, jau ilgstoši ir tikusi nodrošināta, ar šiem braukšanas maksas atvieglojumiem pārvadātājam radītos zaudējumus pilnībā kompensējot no pašvaldības budžeta. Vienlaikus departamenta ieskatā šāds priekšlikums paplašināt Ministru kabineta 2021. gada 22. jūnija noteikumu Nr. 414 “Braukšanas maksas atvieglojumu noteikumi” (turpmāk – MK noteikumi Nr. 414) 6. punkta tvērumu ir atbalstāms, lai šai sociāli mazāk aizsargātajai pasažieru kategorijai nodrošinātu plašākas mobilitātes iespējas.

Tomēr departamentam jāvērš uzmanība uz apstākli, ka nav skaida jaunās tiesību normas praktiskā piemērošana kopsakarā ar šo MK noteikumu Nr. 414 21. punktu, kas noteic, ka šo noteikumu 5., 6., 7., 8., 9. un 10. punktā minētās pasažieru kategorijas no 2022. gada 1. janvāra sabiedriskajā transportlīdzeklī identificējas elektroniski ar personas apliecību, kas papildināta ar speciālu funkcionalitāti (lietotni). Grozījums Ministru kabineta 2021. gada 22. jūnija noteikumos Nr. 414 “Braukšanas maksas atvieglojumu noteikumi” (turpmāk – grozījumu projekts) nesatur papildus grozījumus MK noteikumu Nr. 414 10. punktā, tāpat arī papildus skaidrojums nav sniegts grozījumu projekta anotācijā, līdz ar to departaments aicina vismaz papildināt grozījumu projekta anotāciju ar atbilstošu skaidrojumu.
Tāpat departaments norāda, ka minētā pasažieru kategorija[1] pašreiz braukšanas maksas atvieglojumu Rīgas pilsētas maršrutu tīklā ir tiesīga izmantot, lietojot personalizēto viedkarti normatīvajos aktos, kas regulē sabiedriskā transporta lietošanu, un pārvadātāja noteiktajā kārtībā. Savukārt pārvadātāja jautājumam Finanšu ministrijai izskatīt jautājumu par pārvadātāja elektroniskās biļešu sistēmas, kurā netiek veikta biļešu iegāde (ne skaidras naudas darījumu, ne arī ar bezskaidras naudas darījumiem vai citiem maksāšanas līdzekļiem), bet tiek veikta tikai braucienu uzskaite, atbilstību Ministru kabineta 2014. gada 11. februāra noteikumu Nr. 96 “Nodokļu un citu maksājumu reģistrēšanas elektronisko ierīču un iekārtu lietošanas kārtība” fiskālajām prasībām, līdz šim nav rasta atbilde, līdz ar to aktuāls jautājums ir par to, kā pārvadātājs fiziski varēs īstenot braukšanas maksas atvieglojuma piemērošanu tiem minētās kategorijas pasažieriem, kas nelieto pārvadātāja izsniegto personalizēto viedkarti.


[1] Rīgas domes 2023. gada 28. jūnija saistošie noteikumi Nr. RD-23-208-sn “Par braukšanas maksas atvieglojumiem Rīgas valstspilsētas sabiedriskā transporta maršrutu tīklā” 3.3.apakšpunts – pašvaldības administratīvajā teritorijā dzīvesvietu deklarējušie vai papildu adresi norādījušie bērni bāreņi un bez vecāku gādības palikušie bērni, kuri atrodas audžuģimenēs, aizbildnībā, bērnu aprūpes institūcijās vai mācās vispārējās vai profesionālās izglītības iestādēs, kā arī augstskolās un koledžās līdz 24 gadu vecuma sasniegšanai, – braukšanas maksas atvieglojums 100 % apmērā no biļetes cenas.

